HU Az Európai Unió Hivatalos Lapja C 124/16

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 124/12

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számított hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„MONGETA DEL GANXET”

EK-sz.: ES-PDO-005-0636-27.07.2007

OFJ ( ) OEM ( X )

1. Név:

„Mongeta del Ganxet”

2. Tagállam vagy harmadik ország:

Spanyolország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs-, zöldség- és gabonafélék, nyersen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Mongeta del Ganxet” földrajzi eredetmegjelölés a Phaseolus vulgaris L. bab száraz, főzött és konzerv formában forgalmazott őshonos „ganxet” fajtájának vetőmagjára vonatkozik.

Az e földrajzi jelzés oltalma alá tartozó bab az extra kereskedelmi osztályba tartozik, és jellemzői az alábbiak:

Az alaktani tulajdonságok tekintetében ez a szárazbab a következő jellemzőkkel rendelkezik: A babszemek színe fehér, felületük enyhén fényes, formájuk lapos és erősen görbült, vese alakú (a „ganxet” jelentése katalánul kis kampó), hajlottsági fokuk az egész Phaseolus vulgaris L. faj esetében a 0-tól 3-ig terjedő görbültségi skálán 2–3. Átlagos tömegük 40–50 gramm/100 babszem.

A szárazbab az alábbi kémiai jellemzőkkel rendelkezik:

a) Nedvességtartalom: 15 % alatti.

b) Fehérjetartalom: 27 % vagy a feletti, magas.

c) Keményítő: 25 % vagy az alatti. Alacsony amilóz-koncentráció.

d) Rostok: 21 % vagy a feletti.

A házilag vagy feldolgozóüzemben megfőzött bab érzékszervi jellemzői a következők:

a) Enyhén érdes, alig érzékelhető héj (0-tól 10-ig terjedő skálán 0–2).

b) Kimagasló és tartós omlósság.

c) Enyhén intenzív (0-tól 10-ig terjedő skálán 3-as) íz.

3.3. Nyersanyagok (kizárólag feldolgozott termékek esetén):

E földrajzi jelzés oltalma alá a száraz, főzött vagy konzerv bab vetőmagja tartozik. Az OEM alá tartozó babkonzervek kizárólag az oltalmazott eredetmegjelölést viselő „Ganxet” fajtájú babból, víz és só felhasználásával készülnek. Semmilyen adalékanyag és tartósítószer használata nem engedélyezett.

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell elvégezni:

A „Mongeta del Ganxet” földrajzi jelzés oltalma alá tartozó bab termesztésének a meghatározott földrajzi területen kell történnie.

A kézi betakarítást követően a babot meg kell tisztítani a szennyeződésektől, el kell végezni a zsizsikirtást, és gondoskodni kell a tárolásról mindaddig, amíg a babot szárazbabként történő értékesítés céljából be nem csomagolják, illetve meg nem főzik és tartósított formában forgalomba nem hozzák.

3.6. A szeletelésre, aprításra, csomagolásra stb. vonatkozó egyedi szabályok:

A végtermék minőségének biztosítása érdekében a főzésnek és a tartósításnak a földrajzi területen kell történnie. A konzervvé alakítás során a babot közvetlenül a végső csomagolásban főzik. A babszemek elváltozásainak – például a megkeményedés vagy az öregedés felgyorsulásának – a megelőzése érdekében a tárolás, a csomagolás és/vagy főzés alatt alacsony páratartalmat és mérsékelt hőmérsékletű, hűvös környezetet kell biztosítani.

A szárazbab esetében engedélyezett csomagolás a legfeljebb 15 kilogrammos, vászonból vagy vászonból/műanyagból (ablakos csomagolás) készült kiszerelés, illetve a legfeljebb 1 kilogramm töltőtömegű zsugorfóliás tálca. Kizárólag az éttermek számára történő értékesítés esetén a jutából készült, legfeljebb 25 kilogrammos kiszerelés is engedélyezett.

A konzervek esetében a legfeljebb 1,5 kilogramm töltőtömegű kiszerelés engedélyezett.

3.7. A címkézésre vonatkozó egyedi szabályok:

A csomagoláson kötelező jelleggel és jól láthatóan szerepelnie kell nyomtatásban a „Mongeta del Ganxet” oltalom alatt álló eredetmegjelölésnek, az OEM-logónak és az uniós logónak, valamint a hatályos jogszabályok által általában meghatározott adatoknak.

A saját OEM-logó fekete-fehérben:

A saját OEM-logó Pantone színskálái: 2 szín: fekete és zöld. A zöld a Pantone színskála 383-as árnyalata, vagy a CMYK színrendszerben: 23 CIÁN – 0 BÍBOR – 100 SÁRGA – 17 FEKETE.

4. A földrajzi terület tömör meghatározása:

A földrajzi jelzés oltalma alatt álló bab termesztésének és előállításának területe magában foglalja Vallès Occidental és Vallès Oriental járások valamennyi községét, továbbá Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona és Orrius községeket El Maresme járásban, illetve Blanes, Fogars de Tordera, Massanet de la Selva és Hostalric községeket La Selva járásban.

5. Kapcsolat a földrajzi területtel:

5.1. A földrajzi terület sajátosságai:

A meghatározott földrajzi terület a Vallés-medencét, valamint a Tordera folyó völgyét és deltáját foglalja magában. Ezt az enyhén hullámos síkságot északnyugaton a katalán Prelitoriális-hegylánc, északkeleten a katalán Parti-hegylánc, délen pedig a Llobregat folyó határolja. A medencét elsősorban miocénkori üledék tölti ki, amely vörös színű agyagból és iszapból, kisebb részben arkózás homokkőből és negyedidőszaki hordalékos és folyami eredetű konglomerátumokból áll.

A termesztés különböző összetételű – agyagos vályog, iszapos vályog, homokos vályog és vályog – talajon folyik, amelynek pH-értéke enyhén lúgos, Ca++ tartalma viszont magas (lásd az 5.3. pontot).

Az éghajlat száraz, mérsékelt földközi-tengeri, az éves átlagos csapadékmennyiség 500–700 l/m2, ami az év során egyenlőtlenül oszlik el, és főleg a tavaszi és őszi időszakra koncentrálódik, míg a nyári, illetve a téli hónapokban kevesebb csapadék hullik.

Régen a ganxet babot a téli gabonával felváltva termesztették. Mivel a gabonát előbb be kellett takarítani, a bab vetésére júliusban került sor, ezért a növény augusztus végén virágzott és szeptember végén, októberben érett be. Bebizonyosodott, hogy ebben a kevésbé meleg időszakban az érés lassabban következik be, ami kedvez az alig érzékelhető héj és az omlósabb állag kialakulásának. A termelők felkészültek ezekre a körülményekre, és a vetést napjainkban is július közepén végzik, még akkor is, ha a babot nem gabonával vetésforgóban termesztik.

A „mongeta del ganxet” őse a XIX. században Közép-Amerikából érkezett Katalóniába. Az évtizedeket felölelő, generációkon átívelő termesztés során a termelők munkájának és tudásának köszönhetően sikerült azokat a legjobb minőségű növényfajtákat kiválasztani, amelyek képesek alkalmazkodni a júliustól novemberig tartó termesztési időszakhoz. Emellett a kiválasztási folyamattal párhuzamosan azok a művelési technikák is kifejlődtek, amelyek lehetővé teszik, hogy a termesztés a lehető legkevesebb anyag felhasználásával és a termék iránti legnagyobb tisztelet mellett történjen. A talaj előkészítése, a vetés, a megfelelő szellőzést biztosító vetési sűrűség és elrendezés kialakítása, az öntözés szabályozása, a betakarítás és az azt követő, a terméket a fogyasztóig elkísérő műveletek mind a terület mezőgazdasági termelőinek hagyományos módszerei szerint történnek. Az eredmény egyedi érzékszervi jellemzőkkel rendelkező őshonos fajta, amely szinte teljesen átvette a területen korábban termesztett babfajták helyét. A „mongeta del ganxet” mára számos olyan hagyományos helyi étel fő hozzávalójává vált, mint „mongetes amb butifarra”, az „empedrat de bacallà”, a „truita de mongetes” és a „mongetes amb cloïsses”, amelyek a hagyományos vendéglők étlapján kívül a térség és egész Katalónia rangos éttermeinek menüjére is felkerültek.

5.2. A termék sajátosságai:

Ennek a babnak a jellemzője az alig érzékelhető héj és a kimagaslóan omlós állag.

Ez az őshonos babfajta magas, 27 %-os vagy azt meghaladó fehérjetartalommal és alacsony, 25 %-os vagy az alatti keményítőtartalommal rendelkezik, mely jellemzők összefüggésben állnak a végtermék kimagaslóan omlós állagával.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A termék kiváló jellemzőit (alig érzékelhető héj és kimagasló omlósság) biztosító környezeti tényezők az alábbiak:

— A júliustól novemberig tartó termesztési ciklust lehetővé tevő éghajlat, melynek köszönhetően az érés enyhébb hőmérsékletű időszakban megy végbe, ezért a babnak alig érzékelhető héja és omlós állaga lesz.

— A talaj Ca++-tartalma, ami azért szükséges e fajta számára, hogy főzés közben ne repedjen meg, és héja fogyasztáskor is alig legyen érzékelhető.

A „ganxet” babot generációkon keresztül termesztették és szelektálták a meghatározott földrajzi területen, minek következtében egy olyan fajta jött létre, amely maradéktalanul alkalmazkodott a terület körülményeihez és minőségét a konyhaművészetben is elismerik.

Hivatkozás a termékleírás közzétételére:

http://www.gencat.cat/dar/pliego-mongeta-ganxet

(1) HL L 93., 2006.3.31., 12. o.